11Morena o ile a bitša Moshe a le Tenteng ya bodulo bja Morena, a mo fa melawana ye 2gore Baisraele ba e phethe ge ba dira dihlabelo tša bona.
Ge motho a dira sehlabelo ka seruiwa, a ka hlaba kgomo goba sehuswane sa gagwe. 3Ge a dira sehlabelo ka kgomo e le sa go tšhungwa ka moka, a se dire ka poo ye e se nago bosodi. A e tliše mojakong wa Tente ya bodulo bja Morena gore Morena a e amogele. 4A bee seatla godimo ga hlogo ya yona, gomme e tla amogelwa e le sehlabelo sa go mmoelanya le Morena ka ge a be a dirile sebe. 5A hlabe poo yeo moo, gomme baprista ba Baarone ba tliše madi pele ga Morena mme ba foke aletare ye e lego mojakong wa Tente ka mahlakoreng ka moka. 6Ke moka a bue seruiwa seo, a be a se phakologanye, 7gomme baprista ba Baarone ba gotše mollo godimo ga aletare, ba bešetše dikgong. 8Ba bee ditho tša seruiwa seo le hlogo le makhura a dipshio moo mollong. 9Motho yoo a hlatswe dikateng le meomo, gomme moprista a tšhume sehlabelo seo ka moka godimo ga aletare. Monkgo wa sona o tsefela Morena.
10Ge eba a dira sehlabelo ka sehuswane, e be sa tona se se se nago bosodi. 11A se hlabe ka lehlakoreng la ka leboa la aletare, gomme baprista ba foke aletare ka madi a sona ka mahlakoreng ka moka. 12Ge a e phakologantše, moprista a bee ditho ka moka le hlogo le makhura a dipshio mollong. 13Motho yoo a hlatswe dikateng le meomo, gomme moprista a tliše sehlabelo seo go Morena, mme a se tšhume ka moka aletareng. Monkgo wa sehlabelo se o tsefela Morena.
14Ge motho a direla Morena sehlabelo sa go tšhungwa ka moka ka nonyana, e be mokuru goba leeba. 15Moprista a e tliše aletareng, a e phetle molala, gomme a tšhume hlogo ya yona moo. Madi a yona a gamolelwe ka lehlakoreng la aletare. 16A ntšhe tšelo le tšeo di lego ka go yona, mme a di lahlele ka bohlabela bja aletare moo go tšhollelwago melora. 17A e sware ka diphego mme a e fatole ka bogare ka ntle le go thaola diphego tšeo, gomme a e tšhume ka moka aletareng. Monkgo wa sehlabelo se o tsefela Morena.
nso_Latn nso_Latn nso_Latn nso_Latn